Hrvatski sabor
20100707

Poštovani gospodine predsjedniče hvala lijepa, uvažene zastupnice i zastupnici. Ja ću nastojati biti kratak u uvodu a poslije stojim na raspolaganju za bilo kakvo pojašnjenje ili dodatno objašnjenje Izvješća Hrvatske banke za obnovu i razvitak za 2009. godinu. Prije svega želim naglasiti da je financijska izvješća i reviziju poslovanja obavilo neovisno revizorsko društvo DEloit i izrazilo pozitivno mišljenje bez primjedbi na financijska izvješća Hrvatske banke za obnovu i razvitak za 2009. godinu. Isto tako godišnje Izvješće potvrđeno je od Hrvatske vlade 17. lipnja, Odbora za gospodarstvo 16. lipnja, Odbora za razvoj i obnovu 17. lipnja, i temeljnog Odbora za financije i državni proračun 30. lipnja. U Izvještajnoj godini dakle 2009. bilančna suma odnosno na kraju izvještajne godine, bilančna suma HBOR-a iznosila je 20 milijardi i 800 milijuna kuna i povećanje je 11% u odnosu na prethodnu 2008. godinu. Na kraju 2009. kapital je iznosio 6 milijardi 700 milijuna kuna, povećanje od 5% u odnosu na prethodnu godinu. Odobreni krediti su iznosili 6 milijardi 200 milijuna kuna.